KIRJALLINEN KYSYMYS E-2321/02

esittäjä(t): Stavros Xarchakos (PPE-DE)ja Ioannis Marínos (PPE-DE) komissiolle

(26. heinäkuuta 2002)

Aihe: Euroopan neuvoston raportti korruptiosta Kreikan julkishallinnossa

Euroopan neuvoston tarkastusraportissa viitataan Kreikan julkishallinnossa esiintyvään korruptioon ja todetaan, että suuret taloudelliset intressit ja korruptiota edistävät politiikat ovat erittäin selkeästi yhteydessä toisiinsa. Kyseisen raportin toimittajat oleskelivat pitkiä aikoja Kreikassa ja vierailivat monissa valtion virastoissa ja julkisissa yrityksissä. Heidän havainnoissaan mainitaan myös, että vuoden 2004 olympiakisoja varten myönnetty yhteisön tuki ja kiinteistöjen käyttöä koskevat suuret ohjelmat luovat suotuisan maaperän korruption kukoistamiselle. Lisäksi raportissa korostetaan, että on havaittu myös suuren luokan korruption muotoja, jotka liittyvät todennäköisesti järjestäytyneeseen rikollisuuteen (esimerkiksi laittomaan maahanmuuttoon, prostituutioon ja oleskelulupien myöntämiseen) sidoksissa oleviin kansainvälisiin piireihin.

Onko komissio tietoinen kyseisen raportin havainnoista? Mikä on sen kanta Kreikan julkishallinnossa esiintyvän korruption laajuuteen? Mitä tietoja sillä on korruptiosta yhteisön varojen käytössä Kreikassa verrattuna muihin jäsenvaltioihin, jotka saavat vastaavaa yhteisön tukea kansantalouksien lähentymistä varten?

Michaele Schreyerin komission puolesta antama vastaus

(15. lokakuuta 2002)

Arvoisat parlamentin jäsenet tarkoittanevat vertaisarviointia, jonka Euroopan neuvoston alainen lahjonnan vastainen valtioiden ryhmä GRECO on laatinut Kreikasta. Kreikan tilanteen arvioivat GRECO:n portugalilaiset ja slovenialaiset tarkastajat, kun he vierailivat Kreikassa marraskuussa 2001. Vierailua koskeva kertomus hyväksyttiin GRECO:n yhdeksännessä täysistunnossa toukokuussa 2002. Kreikan viranomaiset haluavat kuitenkin vielä pitää kertomuksen luottamuksellisena, minkä takia se ei ole saatavissa myöskään GRECO:n verkkosivulta. Näin ollen komissio ei voi ottaa kertomukseen tämän enempää kantaa.

Komissio vakuuttaa kysyjille, että se pyrkii määrätietoisesti estämään EU:n sisäisen ja yhteisön toimielimien kaikenlaisen korruption. Unionin lahjonnan vastainen politiikka perustuu pääosin Euroopan unionista tehdyn sopimuksen (Maastrichtin sopimuksen entinen K.3 artikla) VI osaston mukaisesti annettuun kolmeen rikosoikeudelliseen asiakirjaan(1), jotka myös Kreikka on ratifioinut. Komission tehtävä ei kuitenkaan ole laatia tiettyjen jäsenvaltioiden lahjonnan määrää koskevia tilastoja semminkään, kun ne perustuisivat vain tarkoitukseen valituista muuttujista riippuviin subjektiivisiin näkemyksiin. Aiheesta on kuitenkin saatavissa käyttökelpoista tietoa Europolin vuosittain laatimasta EU-maiden järjestäytynyttä rikollisuutta koskevasta raportista.

Tarkasteltaessa väitöksiä yhteisön varojen väärinkäytöstä Kreikassa on otettava huomioon, että Euroopan yhteisöjen taloudellisten etujen suojaamista koskevat alakohtaiset ja horisontaaliset asetukset velvoittavat jäsenvaltiot luovuttamaan komission petostentorjuntavirastolle kaikki tärkeät tiedot, jotka liittyvät petostentorjuntaan sekä lahjonnan ja yhteisöjen taloudellisiin etuihin vaikuttavien muiden rikollisten toimien torjuntaan. Jäsenvaltioiden ei kuitenkaan tarvitse antaa petoksentorjuntavirastolle tietoja kansallisten virkamiesten lahjonnasta, koska se kuuluu kansallisen lainsäädännön alaisuuteen. Petostentorjuntaviraston virkamiesten tietoon ei ole tullut mitään, joka liittyisi yhteisön varojen väärinkäyttöön Kreikassa. Näin ollen komissiolla ei ole riittävästi aineksia yhteisön varainkäyttöä koskevaan vertailevaan tutkimukseen.

Komissio haluaisi kysyjien kiinnittävän huomiota myös yhteisön taloudellisten etujen suojaamista ja petostentorjuntaa koskevaan komission vuosikertomukseen(2). Se sisältää hyödyllistä tietoa muun muassa rakenne- ja koheesiorahastojen tarkastamisesta sekä antaa yleiskuvan jäsenvaltioiden käyttämistä petostentorjuntatoimista.

Lisäksi rakennerahastoja koskevista yleisistä säännöksistä 21 päivänä kesäkuuta 1999 annettuun neuvoston asetukseen (EY) N:o 1260/1999(3) sisältyy suunnittelun, seurannan ja tarkastuksen parantaminen ohjelmakaudella 20002006 rahastojen käytön tehostamiseksi.

(1) Euroopan yhteisöjen taloudellisten etujen suojaamisesta 27 päivänä syyskuuta 1996 tehtyyn yleissopimukseen liitetty ensimmäinen pöytäkirja, 26 päivänä toukokuuta 1997 annetulla neuvoston säädöksellä tehty Euroopan yhteisöjen tai EU:n jäsenvaltioiden virkamiesten lahjonnan torjuntaa koskeva yleissopimus sekä Euroopan yhteisöjen taloudellisten etujen suojaamisesta 19 päivänä kesäkuuta 1997 tehtyyn yleissopimukseen liitetty toinen pöytäkirja.

(2) KOM(2002) 348.

(3) EYVL L 161, 26.6.1999, s. 1.